Λειτουργία του Συμβουλευτικού Σταθμού Νέων Κορινθίας για το σχολ. έτος 2013-2014.

**Αξιότιμοι κ. κ.  Διευθυντές/τριες, αγαπητοί/ες συνάδελφοι και γονείς,**

**Με την ευκαιρία της έναρξης της νέας σχολικής χρονιάς, θα επιθυμούσαμε να σας εκφράσουμε τις πιο θερμές ευχές μας για «καλή δύναμη» στο δύσκολο έργο σας και για αυτή τη χρονιά. Σας υπενθυμίζουμε ότι ο Σ.Σ.Ν. παρέχει ψυχοκοινωνική υποστήριξη σε μαθητές, εκπαιδευτικούς και γονείς, σε ατομικό ή και ομαδικό πλαίσιο. Έχει την αρμοδιότητα να παρεμβαίνει με προληπτικές δράσεις αλλά και να διευκολύνει με τις παρεμβάσεις του την επίλυση ψυχοκοινωνικών δυσκολιών, που ανακύπτουν μέσα στην εκπαιδευτική κοινότητα. Παράλληλα με τον εντοπισμό και τη διάγνωση των προβλημάτων που αφορούν στην ψυχική υγεία και την επικοινωνία, ο Σ.Σ.Ν. παραπέμπει στις κατάλληλες δομές μαθητές και μαθήτριες, που χρήζουν ιδιαίτερης ψυχολογικής αντιμετώπισης (93007/Γ7-10-08-2012).**

**‘Έχοντας επίγνωση του δύσκολου έργου που επιτελούμε ως εκπαιδευτικοί αλλά και ως γονείς, ένα έργο που γίνεται ακόμα πιο σύνθετο στις μέρες μας, σας καλούμε κι αυτή τη χρονιά να κάνουμε από κοινού το Σ.Σ.Ν. μια ουσιαστική υποστηρικτική δομή, η οποία θα ανταποκρίνεται στις ανάγκες των μελών της εκπαιδευτικής κοινότητας. Για το λόγο αυτό αλλά και για τον καλύτερο σχεδιασμό των παρεμβάσεων του Σ.Σ.Ν., θα ήταν χρήσιμο, αφού ενημερωθεί ο Σύλλογος Διδασκόντων και ο Σύλλογος Γονέων και Κηδεμόνων, να ενημερώσετε με έγγραφό σας το Σ.Σ.Ν. για τις ιδιαίτερες ανάγκες ψυχοκοινωνικής παρέμβασης που ενδεχομένως έχετε ως σχολική μονάδα, συλλογικά αλλά και ατομικά.**

**Με αυτές τις σκέψεις, εύχομαι, από καρδιάς, καλή χρονιά και καλή συνεργασία.**

**Η Υπεύθυνη Σ.Σ.Ν.**

**Κυριάκου Αγγελική**